Tämä on sääskien turma, vakuuttaa Riitta Marttila. Kuva: Riitta Marttila

Oululainen Riitta Marttila lähetti kuvan sääskipyydyksestä, joka toimii. Tuulettimen päälle pingoitetut sukkahousut vangitsevat inisijät lahkeisiin.

Kuva on otettu viime kesänä Marttilan tuttavien mökillä Iissä, jossa laitetta kokeiltiin. "Tuuletin imaisee hyönteiset sukkahousuun. Kärkiosiin kerääntyi aivan uskomaton määrä hyönteislöllöä", Marttila kertoo.

Hän kehottaa testaamaan systeemiä, joka ei ole kallis tai monimutkainen. Sukkahousut eivät estä tuuletinta toimimasta ja ne myös pysyvät paikoillaan.

Iniseviä itikoita on jo ilmestynyt aikamoisesti Marttilan kodin tienoille Madekoskella. "Äidilläni lainassa oleva tuuletin on nyt haettava käyttöön. Lisäksi karavaanarimatkalle ystävä aikoi ottaa tuulettimen mukaan", Marttila kommentoi helpottuneena. Sukkahousuja löytyy aina.

Mitä muita sääskipyydyksiä olet käyttänyt?Kerro niksisi tai lähetä kuva itikanpyytäjästä numeroon 13222 tai verkkolomakkeen kautta.